1.Uvod

Deveto izvješće o premještanju i preseljenju sadržava ažurirano stanje od objave posljednjeg izvješća 8. prosinca i procjenu mjera koje su poduzeli svi relevantni dionici od 8. prosinca 2016. do 7. veljače 2017. (izvještajno razdoblje) kako bi se ispunile obveze u okviru programa premještanja i preseljenja.

U Grčku su od 5. prosinca 2016. pristigle 3 873 osobe. Ukupan broj migranata u Grčkoj ostao je otprilike isti u usporedbi s prethodnim izvještajnim razdobljem te je 7. veljače iznosio približno 62 600 migranata, od čega približno 15 000 osoba na otocima te približno 47 600 na kopnu. U Italiju je od 5. prosinca 2016. pristiglo 15 614 osoba. Udio Eritrejaca, kojih je u Italiji najviše među onima koji na temelju državljanstva ispunjavaju uvjete za premještanje, u broju dolazaka iznosi 3,6 %.

U osmom je izvješću Komisija postavila konkretne mjesečne ciljeve da se, počevši od prosinca 2016., svakog mjeseca premjesti najmanje 1 000 osoba iz Italije i najmanje 2 000 iz Grčke. Europsko vijeće na posljednjem je sastanku, održanom 15. prosinca, podržalo Zajednički akcijski plan o provedbi Izjave EU-a i Turske, u koji su uključeni ciljevi za premještanje iz Grčke, te je ponovilo svoj poziv da se dodatno pojačaju napori u svrhu ubrzavanja premještanja, posebice maloljetnika bez pratnje, te provedbe postojećih programa preseljenja. Unatoč tim pozivima, rezultati su neujednačeni.

Tijekom izvještajnog razdoblja premješteno je još 3 813 osoba, čime je ukupan broj dosad premještenih osoba porastao na 11 966 (8 766 iz Grčke i 3 200 iz Italije). U prosincu, kada je premješteno 1 926 osoba (764 iz Italije i 1 162 iz Grčke), zabilježen je novi rekord u premještanju iz Italije i Grčke te je time omogućeno dostizanje zadane vrijednosti od 10 000 premještenih osoba. Rezultatima u siječnju (551 osoba iz Italije i 1 131 iz Grčke) potvrđena je ustaljenost broja premještanja iz Grčke na približno 1 000 osoba mjesečno. Međutim, iako se u tim brojevima razabire općenito pozitivan trend, oni su i dalje ispod ciljeva koje je postavila Komisija, te, kad je riječ o premještanju iz Grčke, koje je u širem smislu podržalo Vijeće.

Kad je riječ o preseljenju, provedba Zaključaka od srpnja 2015. o preseljenju 22 504 osobe izvršava se prema planu te je dosad preseljeno 13 968 osoba kojima je potrebna međunarodna zaštita, što je više od polovine dogovorenog broja. Od 6. prosinca 2016. preseljeno je 913 osoba, uglavnom iz Turske, Jordana i Libanona. Dio preseljenja u okviru tog europskog programa služi i za provedbu mehanizma „1 za 1” iz Izjave EU-a i Turske. Počevši od 4. travnja u okviru tog mehanizma iz Turske u EU preseljeno je 3 098 Sirijaca, uključujući 487 od prethodnog izvješća.

2.Premještanje

2.1.Najvažniji događaji tijekom izvještajnog razdoblja

Nakon donošenja osmog izvješća, Komisija je bilateralno pozvala gotovo sve države članice da povećaju svoje napore za ispunjavanje ciljeva. Države članice i pridružene zemlje koje su već aktivne reagirale su pozitivno i Komisiji priopćile svoje planove o obvezama koje će preuzimati na mjesečnoj osnovi. Međutim, stanje je u pogledu nekih drugih država članica razočaravajuće. Mađarska, Austrija i Poljska i dalje su jedine države članice koje nisu premjestile nikoga. Slovačka i dalje u premještanju sudjeluje u vrlo ograničenoj mjeri, a Češka nije preuzela obveze od svibnja 2016. i nije premjestila nikoga od kolovoza 2016.

U usporedbi s ciljem od 2 000 premještanja mjesečno, iz Grčke su u prosincu 2016. premještene 1 162 osobe te 1 131 u siječnju 2017., dok je broj preuzetih obveza u prosincu bio 1 178, a u siječnju 2017. 1 550. Cilj je moguće postići ako sve države članice preuzimaju obveze i premještaju na stabilnoj mjesečnoj osnovi i u skladu s brojem koji im je dodijeljen. Za postizanje cilja od 2 000 preseljenja ponajprije je potrebno da one države članice koje nisu premjestile nikoga ili su premjestile samo ograničen broj osoba (Češka, Mađarska, Hrvatska, Austrija, Poljska i Slovačka) to odmah počnu činiti. Osim toga, bilo bi potrebno da Belgija i Španjolska svakog mjeseca preuzimaju obveze u skladu s brojem koji im je dodijeljen te da Portugal, Rumunjska i Litva opet počnu preuzimati obveze. Treba međutim primijetiti da su Estonija, Latvija, Litva, Luksemburg, Malta i Finska na dobrom putu da ispune svoje obveze. Nadalje, prema sadašnjem trendu, Švicarska i Norveška potpuno će ispuniti svoje obveze premještanja do ožujka 2017. Druge države članice koje su tek nedavno počele sudjelovati u premještanju iz Grčke nadoknađuju veći zaostatak u odnosu na aktivnije države članice i pridružene zemlje.

Grčka su tijela dodatno povećala učinkovitost registracije te su promijenila raspored sastanaka tako da bi do sredine ožujka 2017. svi predregistrirani podnositelji zahtjeva (uključujući one koji imaju državljanstvo na temelju kojeg ispunjavaju uvjete za premještanje) trebali biti potpuno registrirani. Postizanje mjesečnog cilja u najkraćem mogućem roku bit će od ključne važnosti za izbjegavanje duljeg čekanja za podnositelje te rizika od sekundarnih kretanja.